[Anastasius Episcopus, servus servorum Dei, venerabilibus fratribus H. Bisuntino et Lugdunensi Archiepiscopis, salutem et Apostolicam benedictionem. Quæ in Romana Ecclesia ordine judiciario terminantur, in sua debent stabilitate firmiter permanere; et qui ea violare præsumunt, vel quominus impleantur quomodolibet impedire, districtæ ultioni debent proculdubio subjacere. Super causa autem, quæ inter dilectum filium nostrum Petrum Cluniacensem Abbatem, et Eustorgium Abbatem de Miratorio agebatur, talem noveritis à nobis sententiam ordine judiciario promulgatam. Ab eodem enim Abbate de Miratorio pecuniam decem et septem millium solidorum Lugdunensis monetæ supra dicto filio nostro Cluniacensi Abbati judicavimus esse reddendam. Verùm quoniam prædictus Abbas de Miratorio supra dicta sententia commotus, non accepta licentia remeavit: ut nostra debeat sententia adimpleri, statuimus quod idem Abbas de Miratorio, et fratres ipsius usque ad Kalendas Augusti pecuniam ipsam Cluniacensi Abbati restituant. Alioquin extunc, tam ipsum Abbatem, quàm Priorem ejus vinculo noveritis anathematis innodatos, atque in eorum Ecclesia, et fratribus omnibus atque conversis, ubicumque fuerint, divina sciatis officia interdicta. Vobis ergo per Apostolica scripta mandamus, quatinus sententiam excommunicationis et interdicti per vestras Provincias, usque ad impletionem nostri mandati faciatis firmiter observari. Datum Laterani VII. Kalendas Maii, Pontificatus nostri anno primo.]